สทท.เรียกร้องรัฐเร่งสางปมผลกระทบ ICAO หลังกระทบทัวร์ไปนอกช่วงสงกรานต์
สทท.เรียกร้องรัฐเร่งสางปมผลกระทบ ICAO หลังกระทบทัวร์ไปนอกช่วงสงกรานต์
31 มี.ค. 2558

สภาอุตสาหกรรมท่องเที่ยวแห่งประเทศไทย(สทท.) ระบุว่า ได้รับข้อร้องเรียนจากผู้ประกอบธุรกิจนำเที่ยวไปต่างประเทศและประชาชนที่ซื้อแพ็กเกจนำเที่ยวต่างประเทศในช่วงวันหยุดยาวเทศกาลสงกรานต์ เนื่องจากปัญหาประเทศญี่ปุ่นสั่งระงับเพิ่มเที่ยวบินจากไทย ส่งผลให้นักท่องเที่ยวที่เตรียมเดินทางไปกับบริษัทนำเที่ยวโดยเที่ยวบินพิเศษที่เพิ่มเฉพาะช่วงเวลากับเที่ยวบินเหมาลำ ในช่วงเทศกาลสงกรานต์นี้อาจประสบปัญหาไม่สามารถเดินทางได้
สำหรับปัญหาที่เกิดขึ้นนี้มีสาเหตุจากการที่องค์การการบินพลเรือนระหว่างประเทศ (ICAO) ระบุว่าได้พบข้อบกพร่องที่มีนัยสำคัญต่อความปลอดภัยของกรมการบินพลเรือนในการกำกับดูแลสายการบินไทยตามโครงการตรวจสอบการกำกับดูแลความปลอดภัยสากล ผลจากเหตุนี้ทำให้องค์การการบินพลเรือนของประเทศญี่ปุ่นประกาศห้ามสายการบินของไทยเพิ่มเที่ยวบิน เปลี่ยนจุดบิน  เปิดจุดบินเพิ่มหรือจุดบินใหม่  และเปลี่ยนขนาดเครื่องบิน
ส่วนผลจากเหตุการณ์นี้กระทบต่อธุรกิจนำเที่ยวและนักท่องเที่ยวชาวไทยที่ซื้อแพ็กเกจนำเที่ยวต่างประเทศ โดยเฉพาะในช่วงเทศกาลสงกรานต์ซึ่งมีวันหยุดยาว สายการบินบางสายพยายามแก้ปัญหาโดยนำเครื่องบินสัญชาติอื่นเข้ามาเพิ่มเที่ยวบินเพื่อให้บริการแทนเครื่องบินที่จดทะเบียนอากาศยานไทย แต่ก็เป็นการแก้ปัญหาเฉพาะหน้าและอาจไม่เพียงพอ
ทั้งนี้ ผลกระทบทางธุรกิจที่เกิดขึ้นวันนี้คือ นักท่องเที่ยวเริ่มไม่เชื่อมั่นว่าจะสามารถเดินทางท่องเที่ยวตามแพ็กเกจได้จริง การขอคืนเงิน การชะลอการชำระเงินมีมากขึ้น ซึ่งอุตสาหกรรมท่องเที่ยวนั้นจะเติบโตรุ่งเรืองได้ก็ต้องอาศัยความเชื่อมั่นเป็นปัจจัยสำคัญ เพื่อสร้างความมั่นใจให้กับนักท่องเที่ยวและภาพลักษณ์ที่น่าเชื่อถือของอุตสาหกรรมท่องเที่ยว สทท.จึงเรียกร้องให้รัฐบาลดำเนินการแก้ไขปัญหาเร่งด่วนดังนี้
ทั้งนี้ สทท.หวังเป็นอย่างยิ่งว่า รัฐบาลจะสามารถแก้ไขปัญหาและทำความเข้าใจกับมิตรประเทศได้ในเร็ววัน